تسجيل الدخول باستخدام حسابك مع
The best man holiday: فيلم مواسم
من الأمور المعروفة فى هوليوود قدرتها على تقديم أفلام صالحة لمواسم معينة، يمكن أشهر نوعية من الأفلام دى واللى عرفها المشاهد المصرى كانت سلسلة أفلام Home alone اللى بدأ تقديمها سنة 1990 وتم طرح أكثر من جزء لها بعد تحقيق الجزء الأول لنجاح باهر على الصعيد الأمريكى أو العالمى، واللى كانت بـ تتكلم عن ليلة رأس السنة اللى بـ يقضيها طفل وحيد بعد ما بـ يبعد عن أهله بسبب ظروف قهرية.
سبب التشابه هو أن The best man holiday من نوعية الأفلام اللى بـ تتناول موسم أجازات الكريسماس، واللى بـ يتوافق طرحه فى مصر مع وقت متقارب من أوقات أجازات الكريسماس الأمريكية، بالتالى بـ يحس المشاهد بالقرب من الفيلم وأبطاله بسبب الفترة الزمنية نفسها اللى بـ يناقشها الفيلم.
المخرج والمؤلف مالكوم دى لى بـ يقدم قصة عن مجموعة من الأصدقاء بـ يتجمعوا بعد حوالى 15 سنة فى أجازة الكريسماس، وبـ نشوف معاهم التطورات اللى حصلت لهم وبـ نكمل أحداثها من خلال أحداث مثيرة ومتدفقة، لكن هل ده كافى لعمل فيلم ناجح؟
الإجابة هى لأ... فى كثير من الأحيان حسينا أن إيقاع الفيلم ما كانش بالجودة اللى كنا متوقعينها، بـ نشوف مونيكا كالون، تاى ديجس، ريجينا هال وغيرهم من أبطال العمل فى كثير من الأحداث اللى ممكن وصفها بالترهل، على الرغم من الرتم السريع للفيلم والأحداث إلا أن الإيقاع ده كان "بـ يقع" فى بعض المشاهد الأخرى، ومش عارفين نلقى اللوم فى الموضوع ده على المخرج ولا على المونتاج كواحد من أهم عوامل إنتاج الأفلام.
الموسيقى التصويرية كان لها لمسة جميلة فى خلفية العمل على الرغم من بساطتها، الديكورات كمان وصلت لنا إحساس جميل بالدفء والحميمية فى بعض المشاهد، وزى ما قولنا التقارب الزمنى بين الفترة الزمنية اللى بـ يحصل فيها الفيلم واللى بـ يعيشها المشاهد أعطت المشاهد نوع من أنواع التوحد مع المشاهد أمامه.
The best man holiday فيلم أجازات من الطراز الأول، ما تتوقعش منه أكثر من أنه فيلم تتفرج عليه فى السينما مع مشروب ساخن أو باكيت فيشار، لكن لو عاوز ما هو أكثر ننصحك تشوف فيلم ثانى.
لما نوصل لمشاهدة الجزء الخامس من سلسلة أفلام –مع وعد بإنتاج جزء سادس- لازم نبدأ نسأل نفسنا: هل قدر صناع السلسلة تحقيق المطلوب منهم والحفاظ على حالة الشغف والاهتمام من المشاهدين بنفس القدر فى الأجزاء السابقة من السلسلة؟ بنعتقد أن ده أهم وأكبر معيار لنجاح فيلم بيوصل لمحطته الخامسة.
السلسلة بدأت فى 2003 مع فيلم Underworld واللى كان بيحكي عن مصاصة الدماء "سيلين" واللي بتدخل في حرب مفتوحة من أجل الانتقام لعائلتها من مجموعة ضخمة من المستذئبين.
مع نجاح الفيلم تم إنتاج جزء ثاني له سنة 2006 بعنوان Underworld: Evolution واللي بنستكمل فيه قصة سيلين وتطوراتها وتطورات علاقتها العاطفية من ناحية، ومن ناحية تانية بنشوف تطورات قتالها ضد أعدائها من الجزء الأول.
فى 2009 تم إصدار الجزء الثالث بعنوان Underworld: Rise of the Lycans واللي بيشهد ميلاد شخصية بنت سيلين ومحاولتها حمايتها، وبنشوف استكمال للصراع اللي بدأ من الجزء الأول بين المستذئبين ومصاصي الدماء.
وفى 2012 بنشوف Underworld: Rise of the Lycans واللي بيتعرض أكتر لقدرات بنت سيلين، وللصحوة اللي بتحصل للمستذئبين واللي بتضطر سيلين لمواجهتها.
في الجزء الجديد بتبدأ الأحداث بمشاهد افتتاحية بتحاول تلخص اللي إحنا قولناه ده.. طبعًا بيكون من الصعب اختصار 4 أفلام في دقائق معدودة، لكن الافتتاحية كانت مناسبة للأشخاص اللي لم يتابعوا السلسلة كلها أنهم يقدروا يكونوا عنها فكرة معتبرة قبل الدخول في الأحداث الجديدة، وإن كان من الأفضل طبعًا أن المشاهدين يكونوا متابعين السلسلة من بدايتها.
الأداء التمثيلي للأبطال كيت بيكنسيل، ثيو جيمس، توبياس مينزيس، ديفيد بولز، مع براين كاسبي وتشارلز دانس، كان في خانة من مقبول إلى جيد.. وبنعتقد أن شخصية سيلين "بهتت" على شخصية كيت بيكنسل واللي قدمتها على مدار 5 أفلام حتى اليوم.
الموسيقى التصويرية كانت قوية ومؤثرة وساعدت على دخولنا الجو العام للفيلم بسرعة وسهولة، كمان المؤثرات الخاصة ساعدتنا لدرجة كبيرة على تقبل وتفهم أحداث الفيلم خاصة أن الفيلم كله تقريبًا قائم على صراع وهمي بين كائنات مش موجودة أصلًا!
الإخراج لـ "آنا فورستر" اللي قدرت تقدم إخراج متوازن بيحاول يمشي على نفس خطوط الأجزاء السابقة، وفي نفس الوقت يقدم لونه الشخصي اللي يميز الجزء ده عن باقى الأجزاء، ويضيف أكثر للأحداث ومايتحولش لمجرد جزء في سلسلة طويلة والسلام.. حتي أننا لاحظنا خلال الربع الأخير في الأحداث تقريبًا اتجاه لإغلاق خيوط كتيرة في السيناريو والقصة اللي من تأليف داني ماكبرايد ولين وايزمان.
فى النهاية إحنا شايفين إن الجزء الخامس من سلسلة أفلام Underworld يعتبر جزء جيد لكنه بدأ ياخد السلسلة لمنطقة من الملل والتكرار رغم كل محاولاته للتجديد.. وبنصنفه كفيلم يجمع بين الرعب والأكشن وإن كان يميل للأكشن أكثر.
وعلشان تبقى عارف:
بعد أن قرر صناع الفيلم أن يكون هذا الجزء هو الجزء الختامي للسلسلة، تقرر إنتاج جزء سادس.
واضح أن سينمات القاهرة هتستقبل أفلام كتير عن فترات الحروب اللي خاضتها الولايات المتحدة سواء كانت الأفلام دي عن الحرب العالمية الثانية زي فيلم USS Indianapolis: Men of Courage، أو فترة الحرب على العراق وأفغانستان ودي الفترة اللى بيتكلم عنها فيلمنا اليوم.
فيلم Man Down من تأليف أدم سيمون، وسيناريو وحوار وإخراج ديتو مونتيل، البطولة كانت من نصيب شيا لابوف، جاري أولدمان، جاي كورتني، كيت مارا، بالاشتراك مع كليفتون كولينز جونيور وتشارلي شوتويل.
الفيلم بيحكي عن المحاولة المستميتة من أحد جنود المارينز السابقين (جابرير درامر) العثور على ابنه بعد أن فقد في حادث مروع لفرقة من جنود المارينز.. عملية البحث بيخوضها الأب وأحد الناجين من العملية، وأقرب صديقه لإبنه.
الأداء التمثيلي لكل الأبطال كان متوسط، لكن لازم نقول أن الأداء التمثيلي لشيا لابوف كان متميز عن باقى الأبطال، وقدر يقدم لنا تعبيرات بوجهه وصوته وعينه، وكان عنده قدرة مدهشة على إظهار مشاعر مختلفة بكل ملامحه، وده خلاه نجح يقدم لنا الدور اللى بيقوم به بمنتهي الاحترافية والإقناع، ونقدر نقول أنه (شال الفيلم على كتفه تمثيليًا) إذا جاز التعبير.
من أكثر الأمور المميزة في الفيلم؛ الموسيقى التصويرية المتميزة والمتلاحقة والمعبرة عن كل تفصيلة في الأحداث.. والحقيقة أن الموسيقى في الفيلم كانت عارفه إمتى تكون مركزة ومؤثرة، وإمتي تكون هادية وفي الخلفية، وإمتى تتوقف خالص علشان تخلينا نركز في الأحداث، وده شيء إيجابي جدًا يحسب للقائمين على الفيلم.
في بداية مشاهدتنا لأحداث الفيلم كنا متوقعين أننا أمام فيلم حربي بنسبة 100% لكن الحقيقة إن الجانب الحربي للأحداث بيختفى بعد فترة وبيبدأ الفيلم ياخدنا لمنطقة إنسانية بالمقام الأول.. والسيناريو عرف يوزع الأحداث مابين الجانب الحربي والجانب الإنساني بشكل جيد.
إخراج الفيلم كان قوي وقدر يستفيد من عناصر القوة في الفيلم علشان يتجنب عوامل الضعف، وقدر المخرج يقدم لنا حركة كاميرا جديدة وقوية، كمان الإضاءة والديكور لعبوا دور مهم في الأحداث وخاصة ديكورات المناطق الحربية وإخراج مشاهد الإقتحام والإشتباك.
فيلم Man Down بالتأكيد مش أفضل فيلم حربي إنساني نشوفه.. لكنه تجربة سينمائية محترمة تستحق نعطيها فرصة.
علشان تبقى عارف:
تم تصوير الفيلم خلال 28 يوم فقط.
الفيلم يعتبر ثاني تعاون بين الممثل (شيا لابوف) والنجم (جاري أولدمان) بعد تعاونهما في فيلم (Lawless) عام 2012.
مدة الفيلم: 92 دقيقة.
Loading...